Adományokkal segíti az egészségkárosultakat a makói Angyalsóhaj Alapítvány – Szeged Ma – tények és vélemények
Az ÉFOÉSZ – Értelmi Fogyatékossággal Élők és Segítőik Országos Érdekvédelmi Szövetsége, valamint a Vakok és Gyengénlátók makói csoportja, az ASZTA – A Szivárványon Túl Alapítvány, illetve a Kozmutza Flóra Intézmény Pápay Endre Iskolája kapja azokat a karácsonyi adományokat, amelyeket gyűjtőakciója keretében kapott a makói Angyalsóhaj Alapítvány. Sikeres volt a sütikóstoló is, így a tervezett mozgásfejlesztő eszközöket is megvásárolták az Erzsébet-házba.
Többféle gyűjtőakciót is szervezett az Angyalsóhaj Alapítvány karácsony előtt, így a korábbiaknál jóval több adományt juttathat azegészségkárosultakat összefogó szervezetek és családok számára. Elsősorban tartós élelmiszert, ruhát és cipőt és pénzbeli adományt gyűjtött az alapítvány, heteken át. A MAFIA közösségi színtérben, a TESCO Áruházban, Luca napján meghirdetett gyűjtéssel, de az adventi sütikóstoló alkalmával és a vállalkozóknak kiküldött, támogatáskérő levéllel is meg tudták szólítani a jóakaratú makóiakat.
December 15-én, vasárnap délután 15 órakor az Erzsébet – házban ünnepség keretében adja át az alapító Farkas család az ajándékokat azon szervezetek vezetőinek, melyek Makón és környékén az egészségkárosult személyeket fogják össze.
A kedvezményezettek maguk döntöttek arról, hogyan fogják szétosztani, felhasználni az ajándékokat.
A sikeres kezdeményezéseknek köszönhetően az Erzsébet-házba tervezett, mozgásfejlesztő eszközöket is meg tudta vásárolni az alapítvány.